ພື້ນ​ທີ່ ​ເຂດ​ປ່າ​ສະຫງວນ ​ແລະ ​ປ່າປ້ອງ​ກັນ ​ກວ້າງ​ກວ່າ 1 ລ້ານ​ເຮັກຕາ​ ຖືກ​ບຸກລຸກ ​ໂດຍ​ກຸ່ມ​ນາຍ​ທຶນ
ເຈົ້າໜ້າທີ່ຂອງລາວ ກ່າວ​ວ່າ ພື້ນ​ທີ່​​ເຂດ​ປ່າ​ສະຫງວນ ​ແລະ ​ປ່າປ້ອງ​ກັນ​ກວ້າງ​ກວ່າ 1 ລ້ານ​ເຮັກຕາ ​ໄດ້ຖືກ​ບຸກລຸກ ​ໂດຍ​ກຸ່ມ​ນາຍ​ທຶນ.
ພື້ນທີ່ໃນເຂດປ່າສະຫງວນ ແລະ ປ່າປ້ອງກັນກວ້າງກວ່າ 1 ລ້ານ ເຮັກຕາ ຖືກບຸກລຸກ ໂດຍກຸ່ມນາຍທຶນທີ່ໄດ້ຮັບສຳປະທານ ທີ່ດິນ ເພື່ອການປູກພືດອຸດສາຫະກຳ ຈາກລັດຖະບານລາວ ໃນທົ່ວ ປະເທດ ເຈົ້າໜ້າທີ່ຂັ້ນສູງ ໃນກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ຢືນຢັນວ່າ ສາເຫດສຳຄັນທີ່ສຸດ ທີ່ເຮັດໃຫ້ຄວາມຫລາກຫຼາຍທາງຊີວະນາພັນ ຂອງພືດສະໝຸນໄພ ຂອງລາວລົດນ້ອຍຖອຍລົງ ຢ່າງໄວວາ ແລະໄດ້ເກີດການສູນພັນໄປແລ້ວ ຫຼາຍຮ້ອຍ ຊະນິດ ໃນປັດຈຸບັນນີ້ ກໍຄືການໃຫ້ສຳປະທານ ທີ່ດິນແກ່ພາກເອກະຊົນລາວ ແລະຕ່າງຊາດ ຢ່າງຊະຊາຍ ທັງນີ້ໂດຍນັບແຕ່ປີ 1976 ເປັນຕົ້ນມາ ກະຊວງສາທາລະນະສຸກຂອງລາວ ໄດ້ທຳການ ລວບລວມ ແລະ ຂຶ້ນທະບຽນພືດສະໝຸນໄພໄວ້ ຫຼາຍກວ່າ 1,600 ຊະນິດ ແຕ່ວ່າ ດ້ວຍ ບັນຫາ ຈາກການບຸກລຸກເຂົ້າໄປຕັດໄມ້ດັ່ງກ່າວ ໄດ້ເຮັດໃຫ້ພືດສະໝຸນໄພ ໃນລາວເຫຼືອ ຢູ່ພຽງ 500 ກວ່າຊະນິດເທົ່ານັ້ນ ຫຼືລົດລົງຈາກເດີມ ຫຼາຍກວ່າ 1,000 ຊະນິດໃນລະຍະ 30 ກວ່າປີມານີ້ ຍິ່ງໄປກວ່ານັ້ນ ຈາກການກວດສອບ ເຂດສຳປະທານຫຼາຍກວ່າ 200 ພື້ນທີ່ໃນທົ່ວປະເທດ ຍັງພົບວ່າ ໄດ້ມີການລຸກລ້ຳເຂົ້າໄປລັກ ລອບຕັດໄມ້ ຢູ່ໃນເຂດປ່າສະຫງວນ ແລະ ເຂດປ່າປ້ອງກັນຂອງ ລັດຖະບານ ທັງໃນ ລະດັບທ້ອງຖິ່ນ ແລະ ຂັ້ນສູນກາງຢ່າງກວ້າງ ຂວາງອີກດ້ວຍ ໂດຍອິງຕາມຂໍ້ມູນຂອງກະຊວງແຜນການ ແລະການລົງທຶນ ລະ ບຸວ່າ ລັດຖະບານລາວ ໄດ້ອະນຸຍາດໃຫ້ສຳປະທານທີ່ດິນ ເພື່ອ ປູກພືດເສດຖະກິດຕ່າງໆ ເຊັ່ນ ຢາງພາລາ ຢູຄາລິບຕັສ ອ້ອຍ ສາລີ ແລະ ມັນຕົ້ນ ຄິດເປັນພື້ນທີ່ລວມກັນກວ້າງກວ່າ 570,000 ເຮັກຕາ ຫາກແຕ່ຈາກການກວດສອບ ໃນພາກຕົວຈິງພົບວ່າ ໄດ້ ມີ ການບຸກລຸກເຂົ້າໄປ ລັກລອບຕັດໄມ້ ໃນເຂດປ່າສະຫງວນ ແລະ ປ່າປ້ອງກັນ ຂອງລັດ ຖະບານຄິດເປັນພື້ນທີ່ ກວ້າງກວ່າ 1 ລ້ານເຮັກຕາແລ້ວ ໃນປັດຈຸບັນນີ້ ທາງດ້ານກະຊວງກະສິກຳປ່າໄມ້ ລາຍງານວ່າໜ່ວຍສະເພາະກິດ ສາມາດຢຶດໄມ້ ທີ່ລັກ ລອບຕັດ ໂດຍຜິດກົດໝາຍໄດ້ ຫຼາຍກວ່າ 8 ແສນແມັດກ້ອນ ໃນ 6 ເດືອນ ທຳອິດຂອງ ແຜນການປີ 2013-2014 ຂະນະທີ່ລັດຖະບານ ໄດ້ອະນຸມັດໂຄວຕາ ການຕັດໄມ້ຄິດ ເປັນປະລິມານ ລວມ 1 ລ້ານກວ່າແມັດກ້ອນ ແບ່ງເປັນໂຄວຕາໄມ້ປົກກະຕິ 580,071 ແມັດກ້ອນ ແລະໂຄວຕາໄມ້ພິເສດ 446,783 ແມັດກ້ອນ ແຕ່ຢ່າງໃດກໍຕາມ ລັດຖະບານລາວ ກໍສາມາດຈັດເກັບລາຍຮັບ ຈາກພາສີການສົ່ງໄມ້ ໄປຕ່າງປະເທດໄດ້ຕ່ຳຫຼາຍ ເຊັ່ນສາມາດ ຈັດເກັບລາຍຮັບໄດ້ ບໍ່ເຖິງ 20 ລ້ານດອນລາ ໃນແຜນການປີ 2012-2013 ທີ່ຜ່ານມາ ໂດຍມີສາເຫດມາຈາກການປະຕິບັດ ໜ້າທີ່ຂອງພະນັກງານລັດ ທີ່ເຫັນຜົນປະໂຫຍດສ່ວນຕົວ ເປັນ ສຳຄັນ ດັ່ງທີ່ ເຈົ້າໜ້າທີ່ຂັ້ນສູງ ໃນຄະນະກຳມະການກວດກາ ແຫ່ງລັດ ໄດ້ໃຫ້ການຢືນຢັນວ່າ: ເຈົ້າໜ້າທີ່ຂັ້ນສູງ ໃນຄະນະກຳມະການກວດກາແຫ່ງລັດ ບອກວ່າ ການປະເມີນດັ່ງກ່າວ ຖືເປັນການປະເມີນລາຄາໄມ້ ທີ່ຕ່ຳກວ່າ ຄວາມເປັນຈິງ ໃນອັດຕາສະເລ່ຍເຖິງ 50 ເປີເຊັນ ຊຶ່ງກໍເປັນຜົນ ເຮັດໃຫ້ລັດຖະບານລາວ ຕ້ອງສູນເສຍຜົນປະໂຫຍດ ຄິດເປັນມູນຄ່າ ຫຼາຍຮ້ອຍຕື້ກີບ ໃນແຕ່ລະປີ ຍິ່ງໄປກວ່ານັ້ນ ເຈົ້າໜ້າທີ່ຂັ້ນສູງຂອງລາວ ກໍຍັງປະເມີນດ້ວຍວ່າ ການລັກລອບຕັດໄມ້ ຜິດກົດໝາຍ ໃນຕະຫລອດແຜນການປີ 2013-2014 ທີ່ຜ່ານມາ ມີປະລິມານລວມຫຼາຍ ກວ່າ 1 ລ້ານແມັດກ້ອນ ແລະພື້ນທີ່ ທີ່ມີການລັກລອບຕັດໄມ້ຫຼາຍທີ່ສຸດ ກໍແມ່ນເຂດຊາຍ ແດນລາວ ທີ່ຕິດຕໍ່ກັບຫວຽດນາມ ຈີນ ແລະ ໄທຕາມລຳດັບ